L-UE qed tintroduċi regoli ġodda biex ix-xiri u l-bejgħ transfruntier kemm ta' oġġetti kif ukoll ta' kontenut diġitali jsiru aktar faċli u sikuri. In-negozjaturi tal-Kunsill u l-Parlament, illum, qablu dwar pakkett li jikkonsisti minn direttiva dwar kuntratti għall-bejgħ ta' kontenut u servizzi diġitali (Direttiva dwar kontenut diġitali - DCD), u direttiva dwar kuntratti għall-bejgħ ta' oġġetti (Direttiva dwar bejgħ ta' oġġetti - SGD). Dan il-qbil politiku proviżorju issa ser ikollu jiġi kkonfermat miż-żewġ istituzzjonijiet. Id-direttivi jistabbilixxu regoli komuni dwar ċerti rekwiżiti rigward il-kuntratti għall-bejgħ konklużi bejn il-bejjiegħ u l-konsumatur. L-għan huwa li jiġi pprovdut livell għoli ta' protezzjoni u ċertezza legali lill-konsumaturi Ewropej, b'mod partikolari f'każ ta' xiri transfruntier kif ukoll sabiex isir aktar faċli għan-negozji, speċjalment l-SMEs, biex ibiegħu fl-UE kollha. Dan il-pakkett huwa kompromess ambizzjuż iżda bbilanċjat bejn il-garanzija tad-drittijiet għall-konsumaturi Ewropej u l-ħolqien ta' opportunitajiet ġodda ta' negozju għall-kumpaniji tal-UE. Issa l-konsumaturi ser ikunu protetti aħjar meta jixtru flokk f'ħanut, friġġ intelliġenti online jew iniżżlu l-mużika. Il-kumpaniji ser ikunu jistgħu jnaqqsu l-burokrazija meta jridu jespandu u jibdew ibiegħu fl-Unjoni kollha. Tudorel Toadel, ministru għall-ġustizzja tar-Rumanija Dan is-sett ta' regoli jiżgura li l-konsumaturi Ewropej kollha jkunu intitolati għal rimedji għal oġġetti mixtrija, inkluż għal dawk kumplessi, bħal arloġġi intelliġenti, jew għal servizzi tal-cloud, antivirus software jew kotba elettroniċi mniżżla bi ħlas jew flimkien ma' data personali.
 Huwa importanti li dak li nixtru jikkonforma mal-karatteristiċi mwiegħda. Dan il-pakkett leġislattiv jindirizza l-iżviluppi diġitali u joffri bilanċ bejn id-drittijiet u l-obbligi tal-konsumaturi u n-negozjanti. Niculae Bădălău, Ministru għall-Ekonomija tar-Rumanija Elementi ewlenin tal-kompromess Il-kompromess globali jinkludi għadd ta' modifiki u allinjamenti tekniċi sabiex jiġi żgurat li d-dispożizzjonijiet fiż-żewġ direttivi jkunu kemm jista' jkun qrib xulxin u jipprovdu qafas legali koerenti u ċar għall-konsumaturi u l-bejjiegħa. Iż-żewġ direttivi huma bbażati fuq il-prinċipju tal-armonizzazzjoni massima, li jfisser li l-istati membri ma jistgħux jitbiegħdu mir-rekwiżiti. Madankollu, rigward xi aspetti, hija prevista xi ftit possibbiltà li l-pajjiżi tal-UE jagħmlu iżjed mir-rekwiżiti b'mod partikolari biex iżommu l-livell ta' protezzjoni tal-konsumatur diġà applikat fil-livell nazzjonali. Fid-direttiva dwar il-kontenut diġitali (DCD), l-elementi ewlenin tal-kompromess huma: rimedji għal nuqqas ta' provvista u nonkonformità: il-kompromess jipprevedi li l-fornituri għandhom jingħataw "it-tieni opportunità" fil-każ ta' nuqqas ta' provvista qabel ma l-kuntratt ikun jista' jiġi terminat. limiti ta' żmien għar-responsabbiltà tal-fornitur: biex jitqiesu d-differenzi fil-livell nazzjonali, it-test ta' kompromess ma jarmonizzax b'mod sħiħ il-perjodi ta' preskrizzjoni jew ta' garanzija, iżda jiddikjara li r-responsabbiltà tal-fornitur għal każijiet ta' nuqqas ta' konformità ma tistax tkun iqsar minn sentejn. dritt li jitwaqqfu kuntratti fit-tul: l-istituzzjonijiet qablu li jneħħu din il-kwistjoni mill-kamp ta' applikazzjoni tad-direttiva. Fid-direttiva dwar il-bejgħ ta' oġġetti (SGD), xi wħud mill-elementi tat-test tal-kompromess huma: il-kamp ta' applikazzjoni tad-direttiva: iż-żewġ istituzzjonijiet qablu li l-prodotti b'element diġitali (eż. fridges intelliġenti) ikunu rregolati biss permezz tad-direttiva dwar il-bejgħ ta' oġġetti. Regoli dwar l-obbligu li jiġi aġġornat kontenut diġitali inkorporat fl-oġġetti: id-dispożizzjonijiet tfasslu mill-ġdid sostanzjalment biex ikunu eqreb ta' dawk fid-direttiva dwar il-kontenut diġitali. Il-kompromess finali jipprevedi obbligu għall-bejjiegħ biex jipprovdi aġġornamenti matul perjodu ta' żmien mistenni b'mod raġonevoli mill-konsumatur skont it-tip u l-iskop tal-prodotti. F'xi każijiet, jista' jkun previst perjodu ta' żmien fiss. Ir-regoli dwar in-nonkonformità jibqgħu fil-biċċa l-kbira kif inhuma fil-pożizzjoni tal-Kunsill. Dawn jinkludu flessibbiltà għall-istati membri biex jintroduċu obbligu għall-konsumatur biex jinnotifika fi żmien xahrejn nuqqas ta' konformità lill-bejjiegħ. Ir-regoli dwar il-limiti ta' żmien għall-perjodi ta' garanzija u dwar l-oneru tal-provi jibqgħu kif previsti fil-pożizzjoni tal-Kunsill. Garanzija ta' durabilità: il-kompromess jinkludi dispożizzjonijiet dwar garanziji addizzjonali ta' durabilità għall-konsumaturi, minbarra l-garanzija legali li tibqa' obbligatorja għal sentejn. Il-passi li jmiss Ladarba l-ftehim proviżorju jiġi kkonfermat miż-żewġ istituzzjonijiet (għall-Kunsill, dan ser ikun mir-rappreżentanti permanenti tal-UE fil-Coreper), it-test ser jiġi rivedut mill-ġuristi lingwisti qabel ma jiġi adottat formalment, probabbilment qabel tmiem it-terminu tal-Parlament. Kuntest Id-"direttiva dwar kontenut diġitali" tikkonċerna kuntratti min-negozji għall-konsumaturi (B2C) għall-provvista ta' kontenut diġitali u tkopri: data prodotta u pprovduta f'għamla diġitali (eż. mużika, filmati online, eċċ), servizzi li jippermettu l-ħolqien, l-ipproċessar jew il-ħażna ta' data f'għamla diġitali (eż. ħżin fil-cloud), servizzi li jippermettu l-qsim ta' data (eż. Facebook, YouTube, eċċ.) u kwalunkwe mezz li jservi għal żmien twil użat esklużivament biex iġorr kontenut diġitali (eż. DVDs). Servizzi ta' komunikazzjoni interpersonali 'over the top' (OTTs), pakketti ta' kuntratti u l-ipproċessar ta' data personali huma inklużi fil-kamp ta' applikazzjoni tad-direttiva dwar kontenut diġitali. Id-"direttiva dwar bejgħ ta' oġġetti" tikkonċerna l-bejgħ kollu ta' oġġetti, kemm jekk dan isir fiżikament (fil-ħwienet), online jew bi kwalunkwe bejgħ minn distanza. Oġġetti b'komponent diġitali (eż. friġġ intelliġenti jew arloġġ intelliġenti) huma koperti b'din id-direttiva. Direttiva dwar ċerti aspetti li jikkonċernaw il-kuntratti għall-provvista ta' kontenut diġitali - test ta' kompromess finali Direttiva dwar ċerti aspetti li jikkonċernaw kuntratti għall-bejgħ ta' oġġetti - test ta' kompromess finali Regoli aktar unifikati dwar kuntratti għall-bejgħ ta' oġġetti: il-Kunsill jaqbel dwar il-pożizzjoni tiegħu (stqarrija għall-istampa, 07/12/2018) Regoli ġodda għall-kuntratti għall-provvista ta' kontenut diġitali - il-Kunsill jadotta l-pożizzjoni tiegħu (stqarrija għall-istampa, 08/06/2017)